Ole Selnæs er utestengt i fire kamper fra A-landslaget for uttalelsene han kom med til assistentdommeren etter kampen mot Aserbajdsjan i Baku.

Selnæs er også idømt en bot på 5000 sveitsiske franc, eller rundt 41.830 kroner etter dagens kurs.

Det opplyser Norges fotballforbund (NFF) i en pressemelding tirsdag.

Ivar Selnæs snakket med sønnen Ole Sælnes etter at St. Etienne-proffen fikk straffen fra FIFA.

– Min oppfatning er jo at straffen er helt hinsides. Jeg snakket med Ole for én time siden og vi er like sjokkerte begge to som resten av Fotball-Norge. Men det er ikke så mye vi kan gjøre med det. Nå får bare NFF se nærmere på innholdet i dommen og så må vi la saken gå sin gang videre, sier Ivar Selnæs til TV 2 Sporten.

TV 2-ekspert Jesper Mathisen mener straffen på elleve måneder utestengelse nesten ikke er til å tro.

– Fire kamper får du omtrent bare om du drar til dommeren

– Enten så har dommerne ikke skjønt engelsk, eller så har Ole Selnæs sagt mer enn han selv sier. For fire kampers karantene får du omtrent bare etter karrieretruende taklinger eller om Selnæs skulle ha dratt til dommeren, eller slike ting. Jeg regner med at NFF kommer til å anke denne straffen, for Selnæs' straff står ikke i stil med tanke på han har gjort, slår Mathisen fast overfor TV 2 Sporten.

2 kamper for J*** F**** dommer. 4 kamper for Selnæs? Må ha vært noen vanvittige gloser 😳🙈 Tap for Norge dette — John Arne Riise (@JARiiseOfficial) 1. november 2016

Mathisen tror imidlertid ikke straffen får særlige sportslige konsekvenser for Norge om den skulle bli stående.

– Jeg tror ikke det betyr noe sportslig fordi jeg tror Norge ikke kommer til mesterskap etter denne kvalifiseringen. Men Selnæs hadde nok vært i startelleveren mot Tsjekkia og har kvaliteter Norge trenger på A-landslaget, mener eksperten.

Det var etter Norges 0-1-tap i Baku at FIFA opprettet disiplinærsak mot landslagsspilleren på grunn av munnbruk mot dommeren i spillertunnelen.

Ifølge NFF har disiplinærkomiteen nå behandlet saken.

Tar selvkritikk

FIFA konkluderer med at landslagsspilleren har brutt FIFAs disiplinærreglement og artikkel 57 som omhandler uttalelser og oppførsel overfor dommeren.

– Vi tar til etterretning at Ole er ute mot Tsjekkia. Straffen fremstår som streng, men vi avventer nærmere forklaring fra FIFA før vi vurderer å anke, sier landslagssjef Per-Mathias Høgmo til fotball.no.

Landslagssjefen beklager samtidig uttalelsene Selnæs kom med overfor assistentdommeren.

Mediesjef for landslaget, Svein Graff, sier til TV 2 Sporten at NFF vurderer å anke straffen på elleve måneders utestengelse for Selnæs.

– Vi har bedt FIFA utdype dommen og når vi vet mer om beslutningsgrunnlaget så vil vi vurdere en anke. Selnæs mister uansett Tsjekkia-kampen som kun er halvannen uke unna, sier Graff til TV 2 Sporten, og legger til:

– Vår første reaksjon var at selv om dette var ukloke uttalelser av Selnæs, som både forbund og spiller har beklaget, så fremstår straffen på fire kamper og elleve måneders karantene som urimelig og streng, påpeker han.

– Er det samsvar mellom Selnæs sin versjon og dommerens versjon?

– Det er det vi har utfordret FIFA på, for å få en utdypelse på nettopp det, om det er markante ting som skiller seg ut. Det kan avgjøre ankegrunnlaget, svarer Graff, og slår fast:

– Jeg snakket med Ole tidligere i dag. Han står på det han skriftlig han forklart til FIFA. Ole er veldig tydelig på at han ikke har truet eller gjort noe fysisk mot dommeren.

Helland: – Fryktelig streng!

Selnæs' lagkamerat på landslaget, Pål André Helland, legger ikke skjul på hva han mener om straffen.

– Jeg er veldig overrasket, og jeg synes straffen er fryktelig streng med tanke på det jeg jeg har blitt fortalt at Ole sa, sier Helland til TV 2.

I sin forklaring til FIFA skrev Selnæs at han han hadde beskrevet dommeren som helvetes dårlig.

Han tar selvkritikk for å ha kommet med bemerkningene til dommeren etter Norges pinlige nederlag i VM-kvalifiseringen.

– Jeg beklager uttalelsene jeg kom med etter kampen, det var dårlig håndtert av meg. Samtidig er jeg svært skuffet over dommen, som jeg synes er urimelig, sier Ole Selnæs.

I kamprapporten sto det at trønderen fikk rødt kort etter kampen. Dette ble imidlertid aldri gitt. FIFA bekrefter at det har blitt begått en saksbehandlingsfeil, og de lot Selnæs spille mot San Marino i påvente av en avgjørelse i disiplinærsaken.

Risikerer å miste elleve måneder

Han risikerer å bli utestengt fra A-landslaget i elleve måneder dersom dommen blir stående.

Det betyr at han kan gå glipp av VM-kvalifiseringskampen mot Tsjekkia i november, samt kampene mot Nord-Irland, Tsjekkia og Aserbajdsjan i 2017.

Selnæs er spilleberettiget for U21-landslaget og deres playoff-kamper til tross for utestengelsen fra A-landslaget.

– Reglene til FIFA sier at karanten i utgangspunket gjelder innenfor den konkurransen som forseelsen skjedde, det vil si VM-kvalifisering A-landslag herrer. Det betyr at Selnæs kan spille på U21-landslaget. FIFA kan imidlertid også si at en spiller ikke får spille på en annen arena dersom forseelsen basert på hvor grov forseelsen er. Men vi har henvendt oss til FIFA og fått skriftlig at Selnæs kan spille på U21-landslaget, og at karantenen gjelder for A-kamper slik vanlig praksis er, opplyser mediesjef Svein Graff.